نجم عباسي

ڊاڪٽر نجم عباسي (انگريزي:Dr.Najam Abbasi) برطانوي هندستان ۾ سنڌ ۾ جنم وٺندڙ سنڌي ٻوليءَ جو مشهور ڪهاڻيڪار ۽ ليکڪ هو.

زندگي جو احوال
ڊاڪٽر نجم عباسي سنڌ جي نوشهرو فيروز ضلعو جي تاريخي شهر خانواهڻ ۾ 18 آڪٽوبر 1927ع تي جنم ورتو.

تعليم
ڊاڪٽر صاحب بنيادي تعليم پنهنجي ڳوٺ خانواهڻ مان حاصل ڪئي. جڏهن تہ ميٽرڪ لوڪل بورڊ هاء اسڪول نواب شاهه مان ۽ انٽر سنڌ مسلم سائنس ڪاليج ڪراچي مان پاس ڪيائين. جنهن بعد 1949ع ۾ ڊائو ميڊيڪل ڪاليج ڪراچي ۾ داخلا ورتائين. جتان 1953ع ڌاري ايم بي بي ايس جي سند حاصل ڪيائين.

عملي زندگي
ڊاڪٽر صاحب تعليم حاصل ڪرڻ بعد 1953ع کان سنڌ جي سرڪاري اسپتالن ۾ نوڪري ڪيائين. ليڪن سرڪاري نوڪري دل کي نہ آئڙيس.۽ 1958ع ۾ سرڪاري نوڪري ڇڏئي، پنهنجي خانگي ڪلينڪ هلائڻ لڳو.

ادبي خدمتون
ڊاڪٽر نجم عباسي کي ننڍپڻ کان ئي ادبي ماحول مليو. جنهن سبب هن ننڍپڻ کان ئي لکڻ شروع ڪيو. ڊاڪٽر جي ڪهاڻين جا ڪردار اڪثر سنڌ جي وچئين ۽ هيٺاهين طبقي جا ماڻهو رهيا آهن. هن پنهنجي ڪهاڻين ۽ ناولن ۾ پيرپرستي، انڌي عقيدي، فرسودا ريتن رسمن، تنگ نظرئي ۽ جاگيرداري نظام جي نندا ڪئي آهي.

ڪتاب
ڊاڪٽر جا لڳ ڀڳ ٽيه کن ڪتاب شايع ٿيل آهن.
طوفان جي تمنا (ڪهاڻيون) پٿر تي ليڪو (ڪهاڻيون)
ڳاڙهو لالٽين (ترجمو) 
جيڪي منهنجي من ۾ آهي (ڪهاڻيون) 
ناچڻي (ڪهاڻيون) 
ايڏو سور سهي (آتم ڪهاڻي، مضمون) 
رشتا ناتا (ڪهاڻيون) 
اڪيلا نہ آهيون (ترجمو) 
سورج هوندي مرجهايل (ڪهاڻيون) 
للڪار (ڪهاڻيون) 
پيار ڪهاڻي (ناول) 
بلنديون (ناول) 
پروفيسر (ڪهاڻيون)
دارون هن ديواني جو (ڪهاڻيون) 
ڪهاڻيء جو قافلو (ڪهاڻيون ۽ تنقيد) 
گانڌي (ترجمو) 
تصوف جي چير ڦاڙ (مضمون) 
تلاش (ناول) 
مٿي سنڌ سڪار (ڪهاڻيون) 
لينن جي انقلابي ڪهاڻين (ترجمو)

وفات
ڊاڪٽر نجم عباسي مٿان 1989ع ۾ فالج جو حملو ٿيو.جنهن سبب ڪلينڪ بند ڪري گھر ۾ رهڻ لڳو.هو ڇھ سال بيمار رهڻ کان پوء 25 آڪٽوبر 1995ع تي لاڏاڻو ڪري ويو.سندس آخري آرام گاه پنهنجي اباڻي ڳوٺ خانواهڻ ۾ آهي.

 حوالا